ສະຖານທູດສະຫະຣັດ ຢູ່ລາວ ເຕືອນຊາວອະເມຣິກັນ ໃຫ້ຣະມັດ ຣະວັງ ກ່ຽວກັບ ລົມໄຕ້ຝຸ່ນເກສນາ
ຂ່າວສຳຄັນອື່ນໆ: ຜູ້ເສັຽຊີວິດ ໃນຟິລິບປິນ ເພີ້ມຂຶ້ນ ຂະນະທີ່ ໄຕ້ຝຸ່ນເກສນາ ພັດຖລົ່ມວຽດນາມ; ທະຫານ ອະເມຣິກັນ 2 ຄົນ ແລະຟິລິບປິນຄົນນຶ່ງ ເສັຽຊີວ
ເຈົ້າໜ້າທີ່ກ່າວວ່າ ພວກທີ່ ເສັຽຊີວິດຈາກພັຍນ້ຳຖ້ວມ ໃນຟີລິບປິນຍັງສືບຕໍ່ ມີຈຳນວນເພີ້ມຂຶ້ນ ຂະນະທີ່ ລົມພາຍຸໄຕ້ຝຸ່ນ ເກສນາ ພັດເຂົ້າຖລົ່ມເຂດພາກກາງ ຂອງວຽດ ນາມ ໃນວັນອັງຄານມື້ນີ້ ເຈົ້າໜ້າທີ່ ໃນຟີລິບປິນ ກ່າວວ່າ ມີ240 ຄົນໄດ້ເສັຽຊີວິດ ຍ້ອນພັຍນ້ຳຖ້ວມ ແຕ່ມີທ່າ ທາງວ່າ ຈຳນວນພວກທີ່ເສັຽຊີວິດຈະເພີ້ມສູງຂຶ້ນ ໃນມື້ວັນເສົາ ຜ່ານມານີ້ ລົມພາຍຸເຂດຮ້ອນ ເກສນາໄດ້ພາໃຫ້ເກີດ ຝົນຕົກແຮງສຸດ ຢູ່ໃນຟີລິບປິນ ເທົ່າທີ່ເຄີຍເຫັນມາໃນຮອບ ຫລາຍໆທົສວັດ ຫລັງຈາກພັດຜ່ານ ຟີລິບປິນແລ້ວ ພາຍຸເຂດຮ້ອນຫົວນີ້ໄດ້ຮັບແຮງຄືນໃໝ່ ໃນເຂດທະເລຈີນໃຕ້ ຂະນະທີ່ມພັດມຸ່ງໜ້າ ໄປຍັງວຽດນາມບ່ອນທີ່ເຈົ້າໜ້າທີ່ກ່າວວ່າ ພັຍນ້ຳຖ້ວມ ແລະລົມແຮງ ເຮັດໃຫ້ມີຜູ້ເສັຽຊີວິດແລ້ວ ຢ່າງນ້ອຍ 23 ຄົນ ກ່ອນພັດເຂົ້າຖລົ່ມ ວຽດນາມນັ້ນໄຕ້ຝຸ່ນເກສນາ ມີລົມແຮງເຖິງ 144 ຫຼັກກິໂລແມັດ ຕໍ່ຊົ່ວໂມງ ພວກເຈົ້າໜ້າທີ່ໄດ້ຍົກຍ້າຍ ປະຊາຊົນ 170 ພັນຄົນ ໜີອອກຈາກເສັ້ນທາງ ຂອງລົມພາຍຸ ຂະນະດຽວກັນ ສະຖານທູດ ສະຫະ ຣັດທີ່ລາວໄດ້ອອກແຈ້ງ ການໃຫ້ປະຊາຊົນ ຊາວອະເມຣິກັນ ຢູ່ໃນລາວ ຊາບ ກ່ຽວກັບລົມໄຕ້ຝຸ່ນເກສນາ ທີ່ພວມເຄື່ອນ ເຂົ້າໄປໃກ້ ແລະອາດຜົນກະທົບ ຕໍ່ພາກກາງຂອງລາວ ແຈ້ງການເວົ້າວ່າ ອີງຕາມ ລາຍງານຂ່າວແລ້ວ ເປັນທີ່ຄາດກັນ ວ່າ ໄຕ້ຝຸ່ນ ເກສນາຈະພັດເຂົ້າປະທະ ແຄມຝັ່ງທະເລ ໃນເຂດ ພາກກາງ ຂອງວຽດນາມ ໃນຕອນກາງເວັນມື້ນີ້ໃນຖານະ ທີ່ເປັນລົມພາຍຸ ໄຕ້ຝຸ່ນປະເພດ 1 ຊຶ່ງມີລົມແຮງເຖິງ 153 ຫລັກກິໂລແມັດຕໍ່ຊົ່ວໂມງ ຖ້າພາຍຸຫົວນີ້ ຫາກມຸ່ງໜ້າໄປ ຕາມທິດທາງ ທີ່ໄດ້ຄາດຄະເນໄວ້ແລ້ວມັນຈະຂ້າມຊາຍແດນ ເຂົ້າສູ່ເຂດພາກກາງ ຂອງລາວ ໃນບໍຣິເວນ ແຂວງສວັນນະເຂດແລະແຂວງອ້ອມແອ້ມ ພາຍໃນມື້ນີ້ ຊາວອະເມຣິກັນ ທີ່ອາສັຍ ແລະກຳລັງເດີນທາງຢູ່ໃນເຂດ ທີ່ໄດ້ຮັບຜົນ ກະທົບ ຊຶ່ງມີຮວມທັງສວັນນະເຂດ ແລະທ່າແຂກນັ້ນຄວນເອົາມາຕການຣະມັດຣະວັງ ເພື່ອກະກຽມ ຮັບມືກັບ ພາຍຸດັ່ງກ່າວ ຄວາມແຮງຂອງລົມພາຍຸ ໄຕ້ຝຸ່ນເກສນາ ອາດຈະພາໃຫ້ເກີດນ້ຳຖ້ວມ ຢູ່ໃນບາງຂົງເຂດ ແລະລົມອາດຈະສ້າງ ຄວາມເສັຽຫາຍ ໃຫ້ແກ່ຕົ້ນໄມ້ ແລະວັດຖຸຕ່າງໆ ທີ່ບໍ່ໄດ້ມີການມັດຕິດແໜ້ນ ກອງທັບຟີລິບປິນກ່າວວ່າ ທະຫານ ອະເມຣິກັນ 2 ຄົນ ແລະທະຫານມາຣີນຟີລິບປິນຜູ້ນຶ່ງ ໄດ້ເສັຽຊີວິດໃນວັນອັງຄານ ມື້ນີ້ຍ້ອນ ຣົດເຂົາເຈົ້າຢຽບຣະເບີດຝັງດິນ ທີ່ເກາະ JOLO ໃນພາກໃຕ້ ຂອງຟີລິບປິນ ພັນໂທ ROMEO BRAWNERໂຄສົກຂອງ ກອງທັບຟີລິບປິນ ກ່າວວ່າ ນອກນີ້ ຍັງມີທະຫານ ມາຣີນ ຟີລິບປິນອີກ 2ຄົນ ໄດ້ຮັບບາດເຈັບ ເວລາຣົດເຂົາເຈົ້າ ຢຽບຣະເບີດຝັງດິນ ໃກ້ໆຄ້າຍທະຫານມາຣີນແຫ່ງນຶ່ງ ຢູ່ນອກ ເມືອງ INDANAN ນີ້ແມ່ນການເສັຽຊີວິດ ຂອງທະຫານອະເມຣິ ກັນຄັ້ງທຳອິດ ນັບແຕ່ປີ 2002 ເປັນຕົ້ນມາ ເວລາທະຫານອະເມ ຣິກັນທີ່ຮ້ານອາຫານແຫ່ງນຶ່ງ ໄດ້ເສັຽຊີວິດ ຍ້ອນຣະເບີດທີ່ຫ້າງໄວ້ ຢູ່ນອກອາຄານໄດ້ແຕກຂຶ້ນ ທີ່ເມືອງ ZAMBOANGA ສະຫະຣັດ ມີທະຫານ ຈຳນວນນຶ່ງ ປະຈຳການຢູ່ຟີລິບປິນມາ ແຕ່ປີ 2002 ເພື່ອໃຫ້ຄຳແນະນຳ ແລະຝຶກແອບ ທະຫານຟີລິບປິນໃນການປະຕິບັດງານ ເພື່ອຕໍ່ຕ້ານ ພວກກໍ່ການຮ້າຍ ສານແຫ່ງນຶ່ງໃນ ວຽດນາມໄດ້ຕັດສິນໂທດ 6 ຄົນ ໃຫ້ຈຳຄຸກ ຍ້ອນພົວພັນ ໃນຂ່າວນອງນັນ ກ່ຽວກັບການຮັບເອົາລູກບຸນທັມທີ່ໄດ້ມີການຂາຍ ເດັກນ້ອຍ ທາຣົກຫລາຍກວ່າ 200 ຄົນ ໃຫ້ແກ່ຊຶ່ງສ່ວນໃຫຍ່ແລ້ວ ກໍແມ່ນຄູ່ສາມີພັລຍາ ຈາກຕ່າງປະເທດ ຫົວໜ້າຜູ້ພິພາກສາຂອງສານ ທີ່ແຂວງ NAM DINH ກ່າວວ່າ ບຸກຄົນທັງ 6 ໄດ້ຮັບໂທດຈຳຄຸກໃນລະຫວ່າງ 2 ຫາ 4 ປີເຄິ່ງ ຍ້ອນໄດ້ລະເມີດ ສິດອຳນາດ ແລະໜ້າທີ່ ແລະອີກ 15 ຄົນໄດ້ຮັບການ ຝາກໂທດ ລະຫວ່າງ 15 ຫາ 18 ເດືອນ ພວກທີ່ຖືກກ່າວຫາ ແມ່ນຮວມທັງຫົວໜ້າສູນກາງ ສັງຄົມສົງເຄາະ ພວກນາຍແພດ ນາງພະຍາບານ ແລະເຈົ້າໜ້າທີ່ທ້ອງຖິ່ນ ມີການກ່າວຫາວ່າ ຕາໜ່າງກ່ຽວກັບ ການຮັບເອົາ ລູກບຸນທັມ ໄດ້ຊື້ທາຣົກ ຈາກພວກແມ່ທີ່ບໍ່ໄດ້ແຕ່ງງານ ແລະຄອບຄົວ ທີ່ທຸກຍາກຂາດເຂີນ ຫລັງຈາກນັ້ນ ກໍປອມແປງເອກກະສານ ອ້າງວ່າເດັກນ້ອຍເຫລົ່ານີ້ ໄດ້ຖືກປະຖິ້ມ ທີ່ສຸກສາລາ ຕາມບ້ານຕ່າງໆເພື່ອເຮັດໃຫ້ ພວກເຂົາມີສິດ ເປັນລູກບຸນທັມ ທີ່ຜູ້ຄົນ ຈະມາຮັບເອົາໄປໄດ້ ຫົວໜ້າຮັບຜິດຊອບໃນເຣື່ອງນິວເຄລັຽ ຂອງອີຣ່ານ ກ່າວວ່າ ໃນໄວໆນີ້ ເຕຫະຣ່ານຈະ ແຈ້ງໃຫ້ ຜແນກການນິວເຄລັຽ ຂອງອົງການ ສະຫະປະຊາຊາດ ຊາບວ່າ ເວລາໃດທີ່ຜແນກການດັ່ງກ່າວ ຈະສາມາດ ໄປກວດກາເບິ່ງ ໂຮງກັ່ນທາດ ຢູເຣນຽມໃໝ່ ຂອງອີຣ່ານທີ່ຫາກໍ ມີການເປີດເຜີຍ ໃຫ້ຊາບນັ້ນ ທ່ານ ALI AKBAR SALEHI ໄດ້ທຳການປະກາດໃນການໃຫ້ສຳພາດ ທີ່ມີການ ນຳອອກເຜີຍແຜ່ ທາງໂທຣະພາບ ຂອງທາງການອີຣ່ານໃນວັນອັງຄານມື້ນີ້ ສອງມື້ກ່ອນທີ່ ເຕຫະຣ່ານ ຈະເຈຣະຈາຫາຣື ກ່ຽວກັບໂຄງການນິວເຄລັຽຂອງຕົນ ກັບປະເທດ ມະຫາອຳນາດ ຂອງໂລກ ທີ່ນະຄອນເຈນີວາ ສະມາຊິກສະພາອີຣ່ານ ເຕືອນສະຫະຣັດ ແລະມະຫາອຳນາດອື່ນໆ ບໍ່ໃຫ້ເຮັດຄວາມຜິດທີ່ເຄີຍກະທຳມາແລ້ວ ຄືນອີກ ໃນການເຈຣະຈາ ໃນວັນພະຫັດ ຈະມານີ້ ສະມາຊິກສະພາອີຣ່ານ ອອກຖແລງການ ສະບັບນຶ່ງ ໃນວັນອັງຄານມື້ນີ້ ເວົ້າວ່າ ການເຈຣະຈາແມ່ນໂອກາດ “ປະວັດສາດ” ທີ່ຈະດຳເນີນການ ຜ່ານສະພາບການ ບໍ່ໄປບໍ່ມາກ່ຽວກັບບັນຫານິວເຄລັຽ ກະຊວງພາຍໃນ ອັຟການິສ ຖານກ່າວວ່າ ຣົດໂດຍສານຄັນນຶ່ງ ໄດ້ຢຽບຣະເບີດແຄມທາງ ໃນພາກໃຕ້ ອັຟການິສຖານເຮັດໃຫ້ພົລເຮືອນ ເສັຽຊີວິດ 30 ຄົນ ແລະໄດ້ຮັບບາດເຈັບ ອີກ 15 ຄົນ ເຈົ້າໜ້າທີ່ກ່າວວ່າ ຣະເບີດໄດ້ແຕກຂຶ້ນ ເທິງທາງຫລວງສາຍນຶ່ງ ໃນແຂວງ KANDAHARໃນຕອນເຊົ້າ ຂອງວັນອັງຄານມື້ນີ້ ແລະວ່າ ພວກເຄາະຮ້າຍ ແມ່ນຮວມທັງແມ່ຍິງແລະເດັກນ້ອຍ ຈຳນວນນຶ່ງ ເຈົ້າໜ້າທີ່ ຣັຖບານ ໄດ້ຖິ້ມໂທດໃສ່ພວກຫົວຮຸນແຮງ ທາລີບານ ກ່ຽວກັບການ ວາງຣະເບີດໂຈມຕີ ດັ່ງກ່າວນີ້ ລາຍງານສະບັບນຶ່ງ ຂອງອົງການ ສະຫະປະຊາຊາດ ທີ່ນຳອອກເຜີຍແຜ່ ໃນສັບປະດາແລ້ວແຈ້ງວ່າ ຄວາມຮຸນແຮງ ໃນອັຟການິສຖານ ເຮັດໃຫ້ພົລເຮືອນ ເສັຽຊີວິດ ຫລາຍກວ່າ 1ພັນ 500 ຄົນ ໃນປີນີ້ ຊຶ່ງຫລາຍກວ່າ 2 ສ່ວນ 3 ຂອງຈຳນວນນີ້ ແມ່ນເປັນຜົນຈາກການໂຈມຕີ ຂອງພວກຫົວຮຸນແຮງ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ